Predkladacia správa

Postup ďalšej privatizácie vychádza z jednotlivých odvetvových koncepcií privatizácie majetku štátu, ktoré schválila vláda SR.  Tento proces je chápaný v širšom slova zmysle a zahŕňa okrem prevodu majetku štátu na iné osoby aj proces reštrukturalizácie, trasformačný proces vrátane organizačno -technického zabezpečenia ďalšieho postupu s nakladaním tohoto majetku.  

Uznesením vlády č. 851/2000, vláda SR schválila návrh koncepcie privatizácie majetku štátu na ďalšie obdobie a vyhodnotila zoznam pasportizácie majetku štátu. Uložila ministrom zakladateľských rezortov predložiť základné privatizačné projekty na MSPNM SR do termínov v zmysle tohoto uznesenia. Zároveň uložila ministerke pre správu a privatizáciu národného majetku SR predkladať návrhy rozhodnutí o privatizácií týchto podnikov a organizácií vláde SR.

	V spojitosti s uloženými úlohami predkladá ministerstvo privatizácie materiál, ktorý zásadným spôsobom zvýši tempo v procese privatizácie tých podnikov a organizácií, u ktorých tento proces už začal a ktoré sú na privatizáciu ešte len určené.

	Podniky a organizácie, ktoré sú uvedené v zozname, sú v rôznom štádiu privatizácie. U niektorých je proces odštátnenia tesne pred realizáciou, u ostatných tento proces pokračuje pomalým tempom (napr. nedoriešené právne skutočnosti, zdĺhavosť v privatizácií a pod.) Ako príklad možno uviesť zdĺhavý proces privatizácie niektorých prirodzených monopolov, štátnych podnikov vodárni a kanalizácií a pod.

Práve z uvedených dôvodov kľúčovú úlohu v urýchlení privatizácie musí zohrať stanovenie jednoznačných termínov pre jednotlivé kroky tohoto procesu v každom prípade a následne kontrola dodržiavania týchto termínov.

V prílohe materiálu sú uvedené jednotlivé podniky a organizácie určené na privatizáciu, inštitúcie zodpovedné za realizáciu privatizačného procesu a tiež konkrétne termíny pre jednotlivé privatizačné kroky (výber poradcu a vyhlásenie výberového konania, termín predloženia privatizačného projektu a ukončenia privatizácie). 

Dodržiavanie časového harmonogramu bude sledovať Porada ekonomických ministrov (PEM). Úvodným bodom každého jej rokovania, ktoré sa koná raz za dva týždne, bude informácia o procese privatizácie zo strany jednotlivých zakladajúcich rezortov. PEM bude pravidelne informovaná o tom, akým spôsobom boli naplnené úlohy, ktorých termín bol splatný v období do jej konania. V prípade, že úloha nebola v termíne dodržaná, jednotliví zodpovední predložia dôvody a PEM posúdi objetktivitu dôvodov a stanoví ďalšie postupy aj s prípadným vyvodením dôsledkov. Okrem toho bude PEM rokovať aj o transparentnosti jednotlivých privatizačných krokov a riešiť prípadné problémy v tejto oblasti. 

V prípade, že dôjde k zásadnému nedodržaniu týchto postupov, odporučí PEM vláde SR o konkrétnych prípadoch rokovať.

V súvislosti s realizáciou Harmonogramu urýchlenia privatizácie je potrebné prijať osobitné opatrenia, ktoré zabezpečia úspešné zvládnutie tohoto procesu. Tieto spočívajú predovšetkým v zabezpečení osobitného pracovného režimu zamestnancov ministerstva privatizácie, ktorí budú vzhľadom na ich počet a zabezpečenie ďalších bežných rutinných činnosti uskutočňovať nad rámec pracovného času. 

Rozpočet mzdových prostriedkov ministerstva na rok 2001 však pokrýva len nárokové časti mzdy, resp. čiastkový podiel osobitného príplatku a neobsahuje čiastky, z ktorých je možné vyplácať aj mimoriadne odmeny. Z vyššie uvedeného vyplýva potreba mzdových prostriedkov nad rámec stanoveného rozpočtu. Okrem nich si tento proces vyžiada aj mimoriadne výdavky na tovary a služby, cestovné a nákup pohonných hmôt. 

Predpokladáme, že tieto práce budú intenzívne prebiehať počas roka 2001. Z pohľadu uvažovaného okruhu zamestnancov ministerstva je potreba vyčlenenia mzdových prostriedkov z rezervy vlády vo výške 2 milióny Sk a potreba prevádzkových nákladov na tovary a služby nad rámec rozpočtu vo výške 1 milión Sk. Celková potreba výdavkov so zavedením uvedeného procesu predstavuje sumu 3 milióny Sk, ktorú týmto žiadame uvoľniť z rezervy vlády SR. V rámci uvoľnenej sumy sa zabezpečia aj príslušné odvody do zdravotných poisťovní, Sociálnej poisťovne, ako aj príspevok Národnému úradu práce. 

Materiál bol predmetom rokovania Porady ekonomických ministrov vlády SR dňa 22. januára 2001, ktorá ho vzala na vedomie a súčasne ho odporučila vláde SR schváliť.

Uznesením vlády SR č. 87 z 31. januára 2001 vláda SR schválila návrh Harmonogramu urýchlenia privatizácie s pripomienkami prijatými na jej rokovaní.  Podľa záznamu z jej rokovania, vláda SR ďalej uložila ministerke pre správu a privatizáciu národného majetku a ministrovi školstva doriešiť právny postup privatizácie tých subjektov, ktoré sú zahrnuté do privatizácie a sú v zriaďovateľskej pôsobnosti Krajského úradu v Banskej Bystrici v zmysle Harmonogramu. Pripomienky z rokovania vlády boli do materiálu zapracované.